El Mercat Municipal l’Almara celebra una nova Nit al Mercat en les seues rehabilitades instal·lacions
2025-07-24

Amb la seua recentment estrenada rehabilitació interior, el Mercat Municipal l’Almara de Burjassot celebrarà una nova edició de les seues Nit al Mercat. Una nit que, dissabte que ve 23 de setembre a partir de les 21 hores, donarà l’oportunitat a les veïnes i els veïns de Burjassot de gaudir dels millors productes dels llocs del mercat, a preus assequibles i elaborats al moment.

Com en ocasions anteriors, aquesta activitat, organitzada des de CODEMER, l’Associació de Comerciants del Mercat Municipal L’Almara de Burjassot, comptant amb la col·laboració de CEMEF, dependent de la Regidoria de Promoció Econòmica, dirigida per Roc Senent, té com a objectiu dinamitzar el Mercat i fer que, d’una manera molt gastronòmica, els ciutadans de Burjassot que passen pel Mercat coneguen els seus llocs, els seus productes i es convertisquen en usuaris del mateix.

Tal com s’ha assenyalat, el Mercat ha patit en aquests mesos una important rehabilitació interior, que ha suposat la millora de l’aïllament tèrmic del perímetre de l’edifici, la instal·lació d’un sòl antilliscant, la realització de les separacions i tancaments de les diferents parades i la realització de millores per a facilitar la neteja de les diferents parades.